
Rapport fra hospitering, Blå Kors Hauga

Vi, Maja Asklien, Charlotte Dahlby, Hege Tversen og Lene Meyer, har hospitert på institusjonen Blå Kors Hauga. Hauga ligger landlig og idyllisk til i Råde kommune.

Hauga er et lavterskeltilbud til rusmisbrukere. Å finne ut hva begrepet lavterskeltilbud innebærer, var vårt utgangspunkt for hospiteringen.

Ved ankomst Hauga ble vi tatt vel i mot av miljøarbeider Angelica Morgan som startet med å vise oss rundt på Hauga.

Hauga har plass til 22 klienter og det er 8 ansatte der. Klientene, som er i alle aldre, og av begge kjønn, har høyst forskjellige motiver for sitt opphold her.

Et lavterskeltilbud vil si at "terskelen er lav for å komme over - for å komme inn" det innebærer at kriteriet for å komme til et opphold her er at sosialkontoret i klientens bostedskommune er villige til å betale for oppholdet.

Dette gjør at klientene på Hauga har svært forskjellig bakgrunn og ulik hensikt

med sitt opphold her.

Flere av de yngre misbrukerne er på Hauga i påvente av plass ved en annen institusjon, det være seg post 5 Veum, Phoenix House Haga, Østfoldklinikken osv. Dette gjelder da de yngre guttene og jentene som misbruker illegale stoffer. Der er også en del godt voksne klienter her, av begge kjønn. De har ofte et alkohol problem, og noen har et tillegg et problem ved at de blander alkohol med medikamenter.

For den voksne gruppen klienter kan motivet med et opphold på Hauga være at de rett og slett trenger å være på et sted hvor de far omsorg, får mulighet til regelmessige måltider i hyggelig og sosialt samvær med andre mennesker (og med økt ernæringsstatus som følge).

Denne gruppen klienter kan ha kommet så langt i sitt misbruk at potensialet for rehabilitering er minimalt. Eller, de har holdt på i så mange år at de ikke er interessert i å slutte, de orker ikke å gjøre flere forsøk. Med dette som utgangspunkt er oppholdet på Hauga en kjærkommen "hvilepause".

Alle opphold på Hauga er på frivillig basis. Klientene har tilgang til og kan når som helst benytte seg av blant annet treningsrom og biljardrom som ligger i en egen bygning hvor det er sjeldent at personalet oppholder seg. Dog, noen regler må overholdes. Brytes disse er  utvisning en konsekvens av dette.

Hovedregel er at rusing på huset blir ikke tolerert. Dette er like mye av hensyn til medklienter. Videre er at ved tilbakekomst fra permisjon, for eksempel i helgen, må klienten avgi urinprøve og blåse i alkometer. Utslag på alkometer er ikke ensbetydende med utvisning. Det er en høyere toleranse for hva som er tillatt - ikke tillatt på Hauga, kontra andre institusjoner for rusmisbrukere. Noe som kanskje gjenspeiler innholdet i begrepet lavterskeltilbud:

Her er alle velkommen!
